ព័ត៌មាន​អន្តរជាតិ​សង្ខេប៖ ១២ កញ្ញា
នេះជា​ព័ត៌មាន​អន្តរជាតិ​សង្ខេបពី​វីអូអេ​ខ្មែរ ​​​ថ្ងៃទី១២ កញ្ញា ២០១១។
លោកប្រធានាធិបតីសហរដ្ឋអាមេរិកបារ៉ាក់ អូបាម៉ា មានប្រសាសន៍ថា មួយទសវត្សរ៍បន្ទាប់ពីការវាយប្រហារភេរវកម្មថ្ងៃទី១១ ខែកញ្ញា បង្ហាញពីការត្រឡប់មករកភាពដូចដើមវិញសម្រាប់សហរដ្ឋអាមេរិក។ ថ្លែងនៅខួបទី១០នៃការវាយប្រហារភេរវកម្មដែលបានសម្លាប់មនុស្សជិត៣ពាន់នាក់ លោកប្រធានាធិបតីបានមានប្រសាសន៍ថា សហរដ្ឋអាមេរិកបានឆ្លងកាត់ព្រឹត្តិការណ៍ដ៏ឈឺចាប់ ហើយបានងើបឡើងវិញខ្លាំងក្លាជាងមុន។ លោកមានប្រសាសន៍បន្តទៀតថាសហរដ្ឋអាមេរិកបានបង្ហាញនូវការដោះស្រាយរបស់ខ្លួនដើម្បីការពារពលរដ្ឋ និងបែបផែននៃការរស់នៅរបស់សហរដ្ឋអាមេរិក។ មនុស្សនៅជុំវិញពិភពលោកមានភាពស្រងូតស្រងាត់នៅពេលប្រារព្ធខួបលើកទី១០នៃការវាយប្រហារភេរវកម្មថ្ងៃទី១១ ខែកញ្ញា មកលើសហរដ្ឋអាមេរិកដែលបានសម្លាប់មនុស្សជិត៣ពាន់នាក់ក្នុងរយៈពេលមួយថ្ងៃនៅក្នុងទីក្រុងញូវយ៉ក រដ្ឋធានីវ៉ាស៊ីនតោន និងតំបន់ជនបទនៃរដ្ឋ Pennsylvania។ សេចក្តីភ័យខ្លាចដែលថាប្រទេសក្រិក នឹងមិនអាចបំពេញតាមលក្ខខណ្ឌនៃប្រាក់កម្ចីដែលបានព្រមព្រៀងកាលពីឆ្នាំទៅបានធ្វើឲ្យផ្សារភាគហ៊ុនសាកលលោកធ្លាក់ចុះ និងប្រាក់យូរ៉ូចុះថ្លៃយ៉ាងខ្លាំង។ នៅថ្ងៃច័ន្ទនេះ លោកប្រធានាធិបតីសហរដ្ឋអាមេរិក បារ៉ាក់ អូបាម៉ា នឹងស្នើសុំជាផ្លូវការឲ្យរដ្ឋសភាអនុម័តសេចក្តីព្រាងច្បាប់របស់លោកដែលមានទឹកប្រាក់៤៥០ពាន់លានដុល្លារដែលបានប្រកាសកាលពីពេលថ្មីៗនេះក្នុងគោលបំណងបង្កើតការងារ និងបញ្ចៀសការភ័យខ្លាចចំពោះការមិនរីកចម្រើនសេដ្ឋកិច្ចលើកទី២នៅក្នុងប្រទេសដែលមានសេដ្ឋកិច្ចរីកចម្រើនជាងគេបំផុតក្នុងពិភពលោក។ លោក David Cameron នាយករដ្ឋមន្រ្តីនៃប្រទេសអង់គ្លេសកំពុងស្ថិតក្នុងរដ្ឋធានីម៉ូស្គូ ដែលជាដំណើរបំពេញទស្សនកិច្ចលើកទីមួយរបស់មេដឹកនាំអង់គ្លេសទៅកាន់ប្រទេសរុស្ស៊ីក្នុងរយៈពេល៦ឆ្នាំកន្លងមកនេះ។ ប្រជាពលរដ្ឋក្វាតេម៉ាឡាដែលមានបំណងចង់បានជីវភាពធូរធារ និងគេចចេញពីឧក្រិដ្ឋកម្មដែលមិនអាចត្រួតត្រាបាន បានធ្វើការបោះឆ្នោតជ្រើសរើសប្រធានាធិបតីថ្មីកាលពីថ្ងៃអាទិត្យ។ គណបក្សការងារ (Labor Party) ដែលជាគណបក្សដឹកនាំប្រទេសនៃប្រទេសអូស្រ្តាលី បានព្រមព្រៀងនៅថ្ងៃច័ន្ទនេះ ក្នុងការស្នើនូវសេចក្តីព្រាងច្បាប់ដែលនឹងអាចឲ្យរដ្ឋាភិបាលអនុវត្តការផ្លាស់ប្តូរជនភៀសខ្លួនទៅវិញទៅមកជាមួយប្រទេសម៉ាឡេស៊ី។ នៅថ្ងៃច័ន្ទនេះ លោកនាយករដ្ឋមន្រ្តីជប៉ុនយ៉ូស៊ីហ៊ីកុ ណូដា (Yoshihiko Noda) បានតែងតាំងលោកយូគីអុ អេដាណុ (Yukio Edano) ជារដ្ឋមន្រ្តីក្រសួងសេដ្ឋកិច្ច ពាណិជ្ជកម្ម និងឧស្សាហកម្មជំនួសឲ្យលោកយូស៊ីអុ ហាឈីរ៉ូ (Yoshio Hachiro) ដែលបានចុះចេញពីតំណែងកាលពីសប្តាហ៍មុនបន្ទាប់ពីបានប្រព្រឹត្តនូវកំហុសដ៏អាម៉ាស់មុខមួយ។ បេក្ខជនប្រធានាធិបតីគណបក្សប្រឆាំងនៃកោះតៃវ៉ាន់ បានធ្វើដំណើរទៅកាន់សហរដ្ឋអាមេរិក នៅថ្ងៃច័ន្ទនេះដោយសន្យាធ្វើឲ្យមានចំណងទាក់ទងកាន់តែជិតស្និទ្ធឡើងជាមួយរដ្ឋាភិបាលទីក្រុងវ៉ាស៊ីនតោន ប្រសិនបើគណបក្សរបស់លោកស្រីឈ្នះការបោះឆ្នោតជ្រើសរើសប្រធានាធិបតីនៅឆ្នាំក្រោយ។ ជាមួយគារវកិច្ចដ៏ឱឡារិក សហរដ្ឋអាមេរិកប្រារព្ធខួបឆ្នាំទី១០នៃការវាយប្រហារដោយភេរវកម្មកាលពីថ្ងៃទី១១ កញ្ញា ២០០១ ដែលបានបណ្តាលឱ្យមនុស្សជិត៣ពាន់នាក់ស្លាប់ ហើយបានជំរុញប្រទេសអាមេរិកឱ្យចូលក្នុងសង្គ្រាមមួយទសវត្សរ៍មកហើយ។ មនុស្សនៅទូទាំងពិភពលោកបានប្រារព្ធដោយស្រងូតស្រងាត់ខួបឆ្នាំទី១០នៃការវាយប្រហារភេរវកម្មកាលពីថ្ងៃទី១១ កញ្ញា ២០០១ ទៅលើសហរដ្ឋអាមេរិក ដែលបានបណ្តាលឱ្យមនុស្សជិត៣ពាន់នាក់ស្លាប់ក្នុងពេលតែមួយថ្ងៃ។ បព្វជិតអ៊ីស្លាមប្រឆាំងនឹងអាមេរិកាំងម្នាក់ក្នុងប្រទសអ៊ីរ៉ាក់បានអំពាវនាវដល់ពួកអ្នកដើរតាមលោកឱ្យឈប់ធ្វើការវាយប្រហារលើពួកទាហានអាមេរិក ពីព្រោះលោកមិនចង់ឱ្យពួកអាមេរិកាំងមានលេសក្នុងការស្ថិតនៅក្នុងប្រទេសតទៅទៀត។ កាលពីថ្ងៃអាទិត្យកងកម្លាំងដឹកនាំដោយអង្គការអូតង់និយាយថាអ្នកដាក់គ្រាប់បែកអត្តឃាតតាលីបង់ម្នាក់បានបើកទ្បានមានផ្ទុកគ្រឿងផ្ទុះចូលទៅក្នុងច្រកប៉ុស្តិ៍ជួរមុខមួយរបស់ក្រុមចម្រុះ នៅក្នុងផ្នែកកណ្តាលនៃប្រទេសនេះ បណ្តាលឱ្យជនស៊ីវិលយ៉ាងតិចណាស់៤នាក់ស្លាប់និងជាង១០០នាក់ទៀតត្រូវរបួស។ កងកម្លាំងរដ្ឋាភិបាលបណ្តោះអាសន្ននៃប្រទេសលីប៊ីបានជំរុញទៅកាន់ទ្វារនៃក្រុងBani Walid ដែលជាសំបុកមួយក្នងបណ្តាសំបុកនៅសេសសល់របស់ Moammar Gadhafi មេដឹកនាំត្រូវបណ្តេញចេញពីតំណែង។ អ្នកគ្រប់គ្រងយោធាប្រទេសអេហ្ស៊ីបបានពន្យាពេលលើកទៅថ្ងៃក្រោយការឆ្លើយជាកសិណសាក្សីរបស់លោកនៅក្នុងការកាត់ក្តីលោកអតីតប្រធានាធិបតី Hosni Mubarak ដោយលោកបាននិយាយថាលោកជាប់រវល់ជាមួយស្ថានការសន្តិសុខជាតិ។ ថ្លែងថាខ្លួននិយាយជាមួយប្រទេសអេហ្ស៊ីបអំពីការវិលត្រទ្បប់នៃឯកអគ្គរដ្ឋទូតម្នាក់ទៅកាន់ក្រុង Le Caire វិញ ក្រោយពីពួកបាតុករបានចូលលុកក្នុងស្ថានទូតអ៊ីស្រាអែលថ្ងៃសុក្រ បណ្តាលឱ្យមានការជម្លៀសពួកបុគ្គលិកអ៊ីស្រាអែលទៅកាន់ប្រទេសខ្លួនវិញ។